Pápežský slovenský ústav svätých Cyrila a Metoda

Pápežský slovenský ústav svätých Cyrila a Metoda (skr. PSÚSCM; ) je najvýznamnejšia katolícka, národná a kultúrna ustanovizeň Slovákov v Ríme a v Taliansku. Inštitúcia bola ako právnická osoba podľa kánonického práva schválená dekrétom kardinála Eugène Tisseranta 8. januára 1961, pričom jej pôvodný názov znel Slovenský ústav svätých Cyrila a Metoda (skr. SÚSCM). Ústav začal plne fungovať po výstavbe ústavného komplexu na rímskom vidieku neďaleko Via Cassia v roku 1963. 16. marca 1998 bol ústav povýšený pápežom Jánom Pavlom II. na pápežskú inštitúciu, vďaka čomu získal dnešný názov. Na čele ústavu stojí rektor. Súčasným rektorom je Pavol Zvara.

Počas vlády Komunistickej strany v ČSR sa podieľal na udržiavaní a šírení katolíckej viery v slovenskom prostredí. Poslal na Slovensko vyše dvoch miliónov výtlačkov kníh s kresťanskou tematikou, podieľal sa na realizácii liturgických reforiem Druhého vatikánskeho koncilu (1962 – 1965) a staral sa o duchovnú správu slovenských emigrantov v Ríme a Taliansku. Dnes je jeho úlohou predovšetkým starostlivosť (nie však ubytovanie) pre slovenských pútnikov v Ríme. Súčasťou ústavného komplexu je Kostol svätých Cyrila a Metoda. Ústav tiež zabezpečuje zázemie pre Pápežské slovenské kolégium, vydáva publikácie a organizuje duchovné, spoločenské a vedecké podujatia pre slovenskú komunitu v Ríme a v Taliansku. Akademicky spolupracuje s ďalšími slovenskými inštitúciami, keďže uschováva vzácne dokumenty slovenského (katolíckeho) exilu.

 História 

 Slovenský exil v Taliansku 
Slovenská emigrácia v Taliansku sa začala formovať už na konci druhej svetovej vojny, keď do Talianska emigrovalo viacero katolíckych osobností, často najmä z prostredia napojeného na ľudácky režim. Z iniciatívy Ignáca Zelenku, ktorý pracoval vo Vatikánskej apoštolskej knižnici vzniklo v roku 1945 Ústredie slovenských emigrantov v Európe. Neskôr sa počet slovenských emigrantov, osobitne kňazov výrazne zväčšil v dôsledku toho, že moc v ČSR prevzali komunisti vystupujúci proti inštitucionalizovanému kresťanstvu a osobitne proti Katolíckej cirkvi.

Slovenskí kňazi a rehoľníci študujúci v Ríme založili Výbor pri Pápežskom pomocnom diele a neskôr Slovenskú katolícku kanceláriu, z ktorej sa v roku 1951 sformovalo Centrum Catholicorum Slovacorum, na ktorého čele stál kňaz Anton Botek. Centrum začalo vydávať časopis Hlasy z Ríma (neskôr Slovenské hlasy z Ríma) a v roku 1955 vzniklo Vydavateľstvo svätých Cyrila a Metoda, pri ktorého vzniku sa podieľali osobitne Ján Lach, Miloš Mlynarovič a Štefan Náhalka. Postupne silnela snaha o vybudovanie slovenského domu v Ríme, ktorá sa osobitne prejavila po roku 1959, keď sa k slovenským aktivitám v Ríme pridali saleziáni starajúci sa o formovanie katolíckej mládeže a výchovu budúcich kňazov. K rozhodnutiu vybudovať slovenský ústav došlo 26. decembra 1959 počas vianočného stretnutia rímskeho exilu v byte inžiniera Antona Bugana, pričom stredisko sa malo volať Cyrillomethodianum. Plán sa nakoniec podaril najmä vďaka finančnej podpore amerických Slovákov, ktorú zabezpečoval biskup Andrew Grutka a benediktínsky opát Jozef Kojša z Clevelandu. Na vytváraní inštitútu sa potom podieľali osobnosti ako Jozef Tomko, Ľudovít Macák, Michal Lacko, Felix Litva a v neposlednom rade Štefan Náhalka, ktorý sa stal jeho prvým rektorom.

 Vznik ústavu 
Vznik ústavu sa stretol aj s istými komplikáciami. Predstavitelia českého exilu, ktorí v Ríme dohliadali na chod Pápežskej koľaje Nepomucenum na čele s vicerektorom Josefom Bezdíčkom, sa snažili zabrániť povoleniu u kardinála Alfreda Ottavianiho, keďže slovenskú aktivitu vnímali ako prejav slovenského separatizmu. Slovenskí predstavitelia na čele s Štefanom Náhalkom a Jozefom Tomkom preto museli obžaloby vyvracať, pričom argumentovali, že ich aktivita Nepomucenum v skutočnosti zachraňuje, keďže bez príchodu nových seminaristov by koľaj čoskoro nemala nových absolventov. Kongregácia pre semináre medzitým povolila biskupovi Andrewovi Grutkovi zriadiť malý seminár vo svojej diecéze v USA, čo však nijak nepomáhalo potrebám slovenského exilu v Európe. Kardinál Ottaviani ešte v októbri 1960 podporoval skôr zriadenie malého seminára v rámci Nepomucenum. Nakoniec však našiel Jozef Medový vhodný pozemok pri Via Cassia na území suburbikárnej diecézy Porto e Santa Rufina, ktorú v tom čase spravoval kardinál Eugène Tisserant. Tisserant ako miestny biskup udelil ústavu 1. septembra 1960 súhlas s vybudovaním sídla a súhlas neodvolal ani po nátlaku zo strany Štátneho sekretariátu. Zriadenie ústavu nakoniec podporil aj kardináli Giuseppe Pizzardo a Alfredo Ottaviani, keďže za Slovákov sa postavili významné osobnosti ako Anton Prešeren, kardinál Augustin Bea a americkí Slováci zoskupení okolo Jednoty.

náhľad|Základný kameň slovenského domu
V roku 1961 boli Katolíckou cirkvou i Talianskom schválené stanovy ústavu a v decembri 1962 sa začalo s výstavbou. Základný kameň posvätil na generálnej audiencii 13. mája 1963 pápež Ján XXIII. 15. septembra bola kardinálom Eugènom Tisserantom vysvätená kaplnka ústavu a o rok v máji bola do prevádzky uvedená celá budova.

 Pôsobenie ústavu do roku 1989 
Počas vlády Komunistickej strany v ČSR sa podieľal na udržiavaní a šírení katolíckej viery v slovenskom exilovom i domácom prostredí. Ústav len do roku 1988 vydal 1004 publikácií a celkovo vyprodukoval vyše tri milióny výtlačkov kresťanských kníh, z ktorých veľká časť bola prepašovaná na na Slovensko. Podieľal sa na realizácii liturgických reforiem Druhého vatikánskeho koncilu (1962 – 1965) a staral sa o duchovnú správu slovenských emigrantov a pútnikov v Ríme a v Taliansku. Z ústavu bola pod vedením rektora a neskôr biskupa pre Slovákov v zahraničí, Dominika Hrušovského, koordinovaná aj činnosť slovenských katolíckych farností v Paríži, Londýne, Bruseli, Zürichu čí Mníchove. Okrem toho pomáhal vo výchove katolíckych kňazov, pričom na jeho pôde pôsobili významní slovenskí duchovní a katolícki učenci. Po založení v roku 1963 fungovalo na ústave aj slovenské Gymnázium Antona Bernoláka, ktoré po roku 1989 ukončilo svoju činnosť. Od konca 60. rokov 20. storočia pôsobili pri ústave sestry zo Spoločnosti dcér kresťanskej lásky svätého Vincenta de Paul (vincentky). Spočiatku vincentky vybavovali najmä listy, keďže v čase politického odmäku koncom 60. rokov dostával ústav veľké množstvo žiadostí o náboženskú literatúru. Pomáhali tiež vo vydavateľstve a študovali na Pápežskej univerzite svätého Tomáša Akvinského. Neskôr pomáhali zabezpečovať zázemie pre slovenských pútnikov.

 Povýšenie na ustanovizeň pápežského práva 
16. marca 1998 bol ústav povýšený pápežom Jánom Pavlom II. na pápežskú inštitúciu a získal názov Pápežský slovenský ústav svätých Cyrila a Metoda. K povýšeniu došlo na základe návrhu vtedajšieho predsedu Konferencie biskupov Slovenska Rudolfa Baláža. Ústav tak bol v poradí druhou slovenskou ustanovizňou pápežského práva v Ríme, keďže prvou sa stalo s ním úzko prepojené Pápežské slovenské kolégium svätých Cyrila a Metoda, ktoré vzniklo v roku 1997.

 Súčasnosť 
Po Nežnej revolúcii a páde komunistického režimu v ČSR v roku 1989 sa mnohé aktivity ústavu presunuli na Slovensko. Vydavateľskú činnosť duchovnej literatúry vo veľkej miere prevzali slovenské katolícke vydavateľstvá, misijnú starostlivosť zabezpečuje Konferencia biskupov Slovenska a výchova slovenských kňazov prebieha na slovenských seminároch. Z ústavu preto odišli saleziáni a zanikol Malý kňazský seminár. Hlavnými úlohami ústavu zostáva starostlivosť o kňazov a rehoľníkov počas ich vyšších štúdií v Ríme na pápežských univerzitách, sprevádzanie pútnikov a spolupráca s vedeckými inštitúciami skúmajúcimi (predovšetkým) slovenský katolícky exil. Od roku 1998 pôsobia pri ústave rehoľné sestry Kongregácie milosrdných sestier svätého Vincenta de Paul (satmárky), ktoré sa venujú starostlivosti o kňazov a pútnikov, ako aj charitatívnej práci.

 Personálne obsadenie 
Na pôde ústavu pôsobili viaceré významné osobnosti slovenského katolicizmu ako napríklad Jozef Tomko, Štefan Náhalka, Dominik Hrušovský, Štefan Vrablec, Gorazd Zvonický, Ernest Macák či Jozef Medový.
+ RektoriNr.MenoRokyPoznámka1.Štefan Nahálka196319732.Dominik Hrušovský197319923.Štefan Vrablec19931998povýšenie na pápežskú inštitúciu4.František Novajovský199820045.Vladimír Stahovec200420166.Pavol Zvara2016

 Referencie 

 Ďalšia literatúra 




Kategória:Rímskokatolícka cirkev v Taliansku
Kategória:Slováci v Taliansku
Kategória:Kňazské semináre